NARIADENIE KOMISIE (ES) č. 1993/2005
zo 7. decembra 2005
o úprave vývozných náhrad za slad podľa článku 15 ods. 4 nariadenia Rady (ES) č. 1784/2003
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 18 prvý pododsek,
keďže:
(1)
Nariadenie Komisie (EHS) č. 1680/78 zo 17. júla 1978 o úprave vývozných náhrad za slad podľa článku 16 ods. 4 nariadenia (EHS) č. 2727/75 (2) bolo podstatným spôsobom zmenené a doplnené (3). V záujme jasnosti a prehľadnosti by sa malo toto nariadenie kodifikovať.
(2)
V prípade jačmenného sladu vyvezeného počas prvých troch mesiacov hospodárskeho roku, pre ktorý bola náhrada stanovená vopred pred 1. júlom, ustanovuje článok 15 ods. 4 nariadenia (ES) č. 1784/2003 podmienky na úpravu vopred stanovenej sadzby náhrady.
(3)
Je potrebné uistiť sa, ak má byť vykonaná takáto úprava, že jačmenný slad vyvezený počas prvých troch mesiacov hospodárskeho roku bol na sklade na konci predchádzajúceho hospodárskeho roka alebo bol vyrobený z jačmeňa uskladneného v tom čase. Je potrebné z tohto dôvodu zistiť, aké bolo množstvo jačmeňa a sladu na sklade na konci príslušného hospodárskeho roka. Príslušné orgány každého členského štátu by mali byť zodpovedné za overenie tohto množstva a za prijatie všetkých potrebných krokov na zabezpečenie súladu s ustanoveniami Spoločenstva, ktoré sa týkajú úpravy vývozných náhrad za slad vyvezený počas zohľadneného obdobia.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
1. Ustanovenia tohto nariadenia sa uplatňujú na slad alebo jačmeň, ktorý je v sklade na konci hospodárskeho roku a ktorý je vyvezený v podobe sladu v priebehu prvých troch mesiacov nasledujúceho hospodárskeho roku na základe licencie, za ktorú bola náhrada stanovená vopred do 1. júla.
2. Na účely stanovenia dňa vývozu je potrebné vychádzať z dátumu, ktorým je deň splnenia colných formalít podľa článku 24 ods. 1 nariadenia Komisie (ES) č. 1291/2000 (4).
Článok 2
1. Na získanie oprávnenia pre úpravu vývozných náhrad za jačmenný slad podľa článku 15 ods. 4 nariadenia (ES) č. 1784/2003 musí vývozca:
a)
ak bol slad vyrobený z jačmeňa uloženého na sklade na konci hospodárskeho roku, predložiť príslušnému orgánu členského štátu, ktorý je zodpovedný za platbu náhrady, dokumenty, ktoré potvrdzujú:
i)
že jačmeň pochádza zo zásob deklarovaných v súlade s nižšie uvedeným článkom 3 u príslušného orgánu členského štátu, na území ktorého boli umiestnené;
ii)
že bol slad vyvezený po 30. júni a pred 1. októbrom príslušného roku;
b)
ak bol slad uložený na sklade na konci hospodárskeho roka, treba predložiť príslušnému orgánu členského štátu, ktorý je zodpovedný za platbu náhrady, dokumenty, ktoré potvrdzujú:
i)
že slad pochádza zo zásob deklarovaných v súlade s nižšie uvedeným článkom 3 u príslušného orgánu členského štátu, na území ktorého boli umiestnené;
ii)
že slad bol vyvezený po 30. júni a pred 1. októbrom príslušného roka.
2. Dokumenty uvedené v bode i) písmena a) a v bode i) písmena b) odseku 1 uchová príslušný orgán poverený platbou náhrady.
Článok 3
1. Držiteľ uskladneného sladu alebo jačmeňa, ktorý má byť vyvezený ako slad s upravenou sadzbou náhrady, musí predložiť vyhlásenie príslušnému orgánu členského štátu, na území ktorého sú tieto zásoby umiestnené, doporučenou listovou zásielkou alebo elektronicky, pričom jeho odoslanie sa musí uskutočniť najneskôr tretí pracovný deň v júli príslušného roka, udávajúce vyššie uvedené zásoby sladu a jačmeňa, ktoré mal v držbe k 30. júnu. Toto vyhlásenie musí obsahovať prinajmenšom tie položky, ktoré sú uvedené v prílohe I k tomuto nariadeniu.
2. Pokiaľ boli podmienky uvedené v odseku 1 splnené, na žiadosť zainteresovanej strany vydá príslušný orgán jeden alebo dva certifikáty, ktoré potvrdzujú, že vyvezené výrobky boli skutočne na konci predchádzajúceho hospodárskeho roku na sklade, a teda spĺňajú podmienky na úpravu sadzby náhrady podľa článku 15 ods. 4 nariadenia (ES) č. 1784/2003.
Certifikát alebo certifikáty možno vydať len na také množstvo, ktoré neprekračuje množstvo deklarované v súlade s odsekom 1. Na žiadosť zainteresovanej strany možno už vydaný certifikát nahradiť dvomi alebo viacerými certifikátmi na čiastkové množstvá.
Článok 4
1. Príslušný orgán každého členského štátu:
a)
vykoná nevyhnutné kontroly skladových zásob a ich pohybu na svojom území;
b)
prijme všetky nevyhnutné dodatočné opatrenia, ktoré zohľadnia osobitné podmienky na jeho území, pričom stanoví predovšetkým obdobia, kedy tieto skladové zásoby a ich pohyb podliehajú kontrole.
2. Členské štáty zašlú Komisii najneskôr do 31. decembra príslušného roka písomnú správu o uplatňovaní tohto nariadenia, s uvedením množstva jačmeňa a sladu na sklade na konci hospodárskeho roku, ako aj množstva sladu vyvezeného na základe tohto nariadenia.
3. V každom členskom štáte je príslušným orgánom intervenčná agentúra alebo iný orgán stanovený členským štátom.
Článok 5
Nariadenie (EHS) č. 1680/78 sa ruší.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.
Článok 6
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. decembra 2005